
     Forord
    
   

   
    Teknologiledelse er et viktig fagområde for ingeniører. Undersøkelser viser at ingeniører og sivilingeniører relativt raskt får lederansvar innenfor sine fag-områder, for eksempel som prosjektledere, avdelingsledere eller en annen type mellomleder. Dette betyr at de får budsjett- og personalansvar raskere enn innenfor mange andre yrkesgrupper. Det å gi ingeniører og sivilingeniører en basis i økonomi og ledelse allerede i grunnutdanningen, samt forståelse for innovasjon og entreprenørskap, er derfor av stor betydning for deres evne til å gjøre en god jobb, samt deres muligheter for videre karriere.
   

   
    En utfordring med fagområdet teknologiledelse har hele tiden vært at fag-feltet er spredt, og omfatter flere ulike tradisjonelle disipliner, som be-drifts­økonomi, organisasjonsteori, strategi, markedsføring og entreprenør-skap og innovasjon. Hvert av disse områdene er godt dekket med lærebøker, men det har vært vanskelig å finne passende lærebøker for den type sammen-satte emner som ingeniører og sivilingeniører trenger. Ved NTNU samlet vi derfor i 2015 personer som hadde lang og solid erfaring innenfor undervis-ning av teknologiledelse. Vi fikk med oss en kollega med lignende erfaring fra Bergen og skrev en lærebok som trekker på alle de ulike fagområdene og samtidig legger materialet frem som en helhet. Fagstoffet er skrevet spesifikt med tanke på at det skal brukes av ledere i en praktisk situasjon. Det faglige stoffet er derfor supplert med diskusjoner og vurderinger som vi ønsker at studentene skal ta til seg, slik at de ikke bare har modeller og teorier, men også får en start på å forstå de tankene som ligger bak anvendelsen av teoriene og modellene. Det har også vært viktig for oss å vise til eksempler fra ingeni-ørenes hverdag der det har vært relevant og mulig. Første utgave av denne læreboken ble resultatet av dette arbeidet og den kom ut i 2016. Læreboken skulle støtte emner på opptil 10 studiepoeng, og skulle romme det meste av de emnene man trengte for en slik basisintroduksjon til teknologiledelse. Til slutt bør det nevnes at det også har vært et viktig poeng for oss å vise til annen litteratur, slik at ingeniører og sivilingeniører med utgangspunkt i denne bo-ken kan finne annen relevant litteratur etter hvert som de oppdager at det behøves i sin arbeidssituasjon.
   

   
    Så har tiden gått og et nytt sett faglærere har tatt over ansvaret for dette emnet ved NTNU. De fikk etter hvert erfaring både med emnet og gjennom undervisningen også hva som var bokens styrker og svakheter. Den nye sta-ben, bestående av førsteamanuensis Aud Marit Wahl, professor Peter Berling og førsteamanuensis Ann Elida Eide, hadde ut fra sine erfaringer mange ideer til hvordan boken kunne forbedres. Vi satte derfor sammen en redaksjon som besto av både gamle og nye forfattere, og laget den revisjonen du nå har i hånden. De viktigste endringene har vært å legge inn to nye kapitler, ett om prosjektledelse og ett om digitalisering. Dette er begge områder vi føler har manglet i den gamle boken. I tillegg er alle tidligere kapitler gjennomgått og forbedret med utgangspunkt i studentenes tilbakemeldinger og egne erfaring-er.
   

   
    Til slutt vil vi gjerne takke de forfatterne som bidro i forrige runde uten å være med i redaksjonen denne gangen. Deres visjon skapte den første utgaven så når vi nå reviderer boken står vi «på skuldrene til giganter». Vi takker også redaktørene våre og alle andre i forlaget som har hjulpet oss til å få denne boken ut i trykk.
   

   
    Trondheim, juli 2024
   

   
    Tim Torvatn, Peter Berling, Ann Elida Eide og Aud Marit Wahl

     Teknologiledelse
    
   

   
    
    
    Peter Berling, Ann Elida Eide og Aud Marit Wahl
   

   
    
     
    
    
     
      	
       
        I dette kapittelet introduserer vi begrepet teknologiledelse. Vi ser på hvordan begrepet er brukt både innenfor akademia og i næringslivet, og på hvilke fagfelt som inngår i begrepet. Vi ser også på hvordan dette begrepet er inkludert i rammeplanen for ingeniørutdanningene, og vi setter søkelyset på de ulike fagfeltene som inngår i begrepet. Etter å ha lest dette kapittelet skal du kjenne til innholdet i begrepet, og hvordan teknologiledelse er sentralt i ulike virksomheter.
       

       
        Teknologiledelse er et begrep som kan spores 50 år tilbake i tid, men som har vært faglig aktivt i rundt 20 år. Begrepet omhandler ledelse, organisering og drift av virksomheter med et vesentlig innslag av teknologi (Cetindamar, Phaal mfl., 2009). Innen akademia har det i en årrekke vært undervist i
        
         technology management
        
        , og det finnes både bachelor- og mastergrader som dekker dette fagfeltet. Også i Norge brukes teknologiledelse som hele eller deler av tittelen både på masterprogrammer og på enkeltstående emner.
       

       
        Men det er ikke bare de som aktivt velger disse studiene som trenger teknologiledelse. Når du har valgt en ingeniørutdanning, er det kanskje de tekniske løsningene, laboratoriearbeidet eller programmeringen du synes virker mest spennende. Det er disse opplevelsene og erfaringene med å prøve og feile i søken etter nye løsninger, alene eller sammen med andre, som legger grunnlaget for å kunne utføre en god jobb som ingeniør i arbeidslivet. Gleden ved godt arbeid og ved å finne noe nær en perfekt løsning på et problem skal ikke undervurderes. Men det skal heller ikke evnen til å få denne løsningen ut til de som i utgangspunktet hadde problemet. Teknologiledelse handler om å finne gode tekniske løsninger som møter behov i et marked med betalingsvilje, det handler om å lede virksomheter og det handler om markedsføring og økonomisk styring av teknologisk baserte virksomheter.
       

      
     

    
   

   
    
    
    Fagområder som inngår i teknologiledelse
   

   
    Det er flere fagområder som inngår i teknologiledelse. Det fagfeltet som i størst grad rettes mot verdiskaping, kunder, det å ta rett pris og å skape organisasjoner og team som fungerer, er naturlig nok økonomifeltet. Skauge (2014) har gått gjennom studietilbud som allerede finnes her til lands, i tillegg til at han har brukt data fra ledere i teknologibedrifter for å komme til bunns i dette. Det viser seg at hovedinnholdet i begrepet teknologiledelse dreier seg rundt
    
     teknologiske fordypningsfag, økonomi, strategi, ledelse og/eller organisasjonsfag
    
    , samt at
    
     innovasjon og entreprenørskap
    
    står sterkt i flere spesialiserte utdanninger. Vi kan godt si at innholdet hovedsakelig er økonomiske og ledelsesmessige emner med en teknologisk vinkling.
   

   
    
     Teknologiske fordypningsfag
    
    er fag som skal gi en dypere innsikt i den teknologiske retningen en spesialiserer seg i. Denne delen av faget skal vi ikke dekke i denne boken, fordi vi ikke kan dekke dette for alle de ingeniørfaglige retningene som boken er skrevet for.
   

   
    Derimot vil det bli satt fokus på
    
     økonomifag
    
    . I denne boken vil utgangspunktet være en grunnleggende forståelse av hvordan et regnskap dokumenterer og måler aktiviteten i et selskap. Denne forståelsen er nødvendig for å forstå hvordan ens eget selskap ligger an, i tillegg til å gi en metode for å analysere andre virksomheter, som samarbeidspartnere, kunder og leverandører. På den måten kan en takke nei til en kunde som har dårlig betalingsevne, unngå å legge masse ressurser i et samarbeid der den andre parten i samarbeidet ikke har mulighet til å holde sine forpliktelser, eller å velge den mest solide leverandøren av råvarene vi er avhengige av for på levere verdi til kunden. Det er også en fordel å kjenne sine konkurrenter godt, og en analyse av regnskapet kan i noen tilfeller avdekke svakheter som kan utnyttes til vår fordel.
   

   
    Ingeniører har ofte ansvar for å kalkulere priser på produkter eller prosjekter, og sette opp budsjetter for sin avdeling for å sette forventninger til kostnader og inntekter i den nærmeste fremtid. I ettertid er det interessant å finne ut hva kostnadene ved prosjektet virkelig ble, og om de budsjetterte kostnadene stemmer med dem som faktisk ble registrert i regnskapet. Og ikke nok med det, det er også viktig å finne ut mulige årsaker til disse avvikene, og hvilken effekt disse avvikene bør ha på kalkyler og budsjetter fremover. En annen ting som ofte må vurderes, er prosjekter som krever investeringer i dag, men der en gjerne ikke ser inntekter før flere år frem i tid. Da må fremtidige inntekter sammenlignes med investeringer i dag.
   

   
    
     Strategi
    
    handler om å se det store bildet, og å stake ut en kurs som virksomheten skal følge fremover. En overordnet strategi sier noe om hvilket marked eller bransje vi skal operere i, og en forretningsstrategi sier noe om hvordan vi skal konkurrere i dette markedet. Strategi omtales ofte som et overordnet mønster virksomheten retter seg etter, og støtter seg på når den skal ta beslutninger.
   

   
    Det finnes ulike typer strategier. For eksempel kan teknologiselskaper ha en strategi om å differensiere seg ved å lage unike og tiltalende produkter som de tar en høy pris for. I den andre enden av skalaen kan en annen virksomhet i stedet legge vekt på å produsere teknologiske løsninger som skal være allment tilgjengelige, og som selges til en lavere pris. Strategisk ligger disse virksomhetene langt fra hverandre, og kjemper egentlig ikke om de samme kundene.
   

   
    Gjennom sitt virke ender ofte ingeniøren opp som
    
     leder
    
    for et prosjekt, en avdeling eller for en virksomhet. Da vil du havne i en situasjon der det kreves andre arbeidsoppgaver enn de rent ingeniørfaglige. Det kan hende at personalansvar er en del av stillingen, og da er det nyttig å ha kjennskap til hva dette fører med seg, og hvordan man best skal lede medarbeidere og team frem mot felles mål. Det fins mange ulike lederstiler og ledertyper, og hvilken stil som passer, er ofte avhengig av både type virksomhet og andre situasjonsbestemte faktorer i omgivelsene. Også dette vil du lære om ved å lese denne boken.
   

   
    Det fins også flere ulike måter å
    
     organisere
    
    en virksomhet på. Det er ingen fasit på den rette organisasjonsformen, men det fins strukturer som passer bedre på enkelte typer virksomheter enn andre. Den formelle organisasjonsstrukturen er nedfelt i organisasjonskart, stillingsinstrukser og rutiner. Bakgrunnen for strukturen er å organisere virksomhetens ressurser på en mest mulig effektiv måte i den hensikt å skape verdi for kunden.
   

   
    I flere år har det blitt satt fokus på
    
     innovasjon og entreprenørskap
    
    . Innovasjon handler om å innføre noe nytt som er attraktivt i et marked og som skaper nye muligheter, mens entreprenørskap handler om å bringe noe nytt til markedet gjennom å starte opp ny virksomhet. Imidlertid kan slike nye virksomheter startes både i etablerte virksomheter og som egne oppstartsvirksomheter. Det fins flere gode tilskudds- og støtteordninger for nystartede virksomheter og innovasjonsprosjekter tilgjengelig, og det blir lagt til rette for å hjelpe frem og støtte nyskapende virksomheter, spesielt innen teknologi. Alt dette vil vi komme tilbake til i denne boken.
   

   
    Det er en viktig lærdom å skille mellom en oppfinnelse og en innovasjon. Begge representerer noe nytt, men for å kunne kalle det en innovasjon er det en forutsetning at det blir adoptert av markedet. For å få oppfinnelsen på markedet er det nødvendig å utvikle forestillinger om hvem som vil ha nytte av ideen, lage en forretningsmodell som sier noe om hvilke ressurser og oppgaver som må til, og hvordan en skal ta betalt for produktet.
   

   
    
    
    Bruk av begrepet teknologiledelse i næringslivet
   

   
    Vi har nå sett på hvordan akademia bruker dette begrepet. Et annet og like interessant spørsmål er hva næringslivet legger i begrepet. Skauge (2014) undersøkte dette og fant at teknologiledelse er et etablert begrep, og at det i stor grad sammenfaller med akademias definisjon. Virksomhetslederne legger vekt både på produksjonsstyring, planlegging og hensynet til de ansatte i sin forståelse av dette feltet.
   

   
    Skauge viser til en alumni-undersøkelse blant studenter fra Høgskolen i Bergen, både ingeniører og fra andre fagfelt, der respondentene fikk spørsmål om hvilke typer oppgaver som preget arbeidshverdagen. Resultatet vises i figuren under.
   

   
    
     [image: dekorativ illustrasjon]
    
   

   
    
     
     
     Figur 1.1
    
    Typer oppgaver som preget arbeidshverdagen etter endt utdanning
   

   
    Vi legger merke til at spesielt innovasjon og entreprenørskap er oppgaver som preger yrkesaktive ingeniører i større grad enn yrkesaktive i andre profesjoner. I tillegg viser det seg at administrasjon er en like stor del av en ingeniørs hverdag som hos økonomer og helsearbeidere. I undersøkelsen legger ingeniørene som blir spurt, vekt på at dette er oppgaver som de ordinære studiene i liten grad forbereder dem på. Med dette som bakgrunn kan vi si at teknologiledelse slik det er definert i denne boken, forbereder teknologene på arbeidsoppgaver de møter i yrkeslivet.
   

   
    
    
    Definisjoner av teknologiledelse
   

   
    En av de som har forsøkt å definere teknologiledelse er Petter Gottschalk (1993). Han har gitt følgende definisjon:
   

   
    Teknologiledelse innebærer ledelse som ivaretar alle viktige sider ved en virksomhets eller etats forhold til teknologi, i en vid betydning av teknologi. Særlig viktig blir evnen til å utvikle strategier for innføring og bruk av denne teknologien.
   

   
    Utdannings- og forskningsdepartementet utarbeider med jevne mellomrom rammeplaner for hvordan og hva som skal undervises på ingeniørfaglige og andre studier. I en av de tidligere rammeplanene (2011) er fagområdene denne boken omhandler, inkludert i det departementet kaller ingeniørfaglig systemtenkning. I et vedlegg til rammeplanen kan en lese følgende: «Systemer som samhandler er et viktig trekk i et moderne samfunn. Å arbeide tverrfaglig med basis i sitt fagområde er derfor sentralt i ingeniørfaglig virke.»
   

   
    Videre står det: «Ingeniørfaglig systemtenkning skal (også) gi studentene et bedre grunnlag for å forstå livsløpstankegang, miljømessige og samfunnsmessige konsekvenser av teknologi og for utvikling av ingeniørdannelse. Ingeniørfaglig systemtenkning skal danne et grunnlag for å gjennomføre en ingeniørfaglig bacheloroppgave, forankret i reelle problemstillinger.»
   

   
    Og til slutt: «I ingeniørfaglig systemtenkning bør studentene arbeide teambasert. Arbeid i team kan skje både på tvers av studieprogrammer og innenfor eget studieprogram. Institusjonene oppfordres til å bruke et bredt og variert utvalg av arbeids- og læringsformer som medvirker til at læringsutbytte nås.»
   

   
    I denne boken gjennomgås en hel del begreper og terminologier innen økonomi og ledelse. Å forstå og å kunne bruke disse begrepene er en forutsetning for å kunne samarbeide, spesielt med folk som har sin bakgrunn i økonomi. På den måten legges det et grunnlag for å arbeide tverrfaglig. Man kan godt se på dette emnet som et
    
     språkfag
    
    ; gjennom å lære seg disse begrepene lærer en seg språket til et annet fagfelt, språk er grunnlaget for all kommunikasjon, og god kommunikasjon er grunnlaget for godt samarbeid.
   

   
    Gjennom arbeidet med en forretningsplan blir en som teknolog tvunget til å løfte blikket og se hvordan teknologien påvirker, og påvirkes, av samfunnet utenfor virksomheten. Denne kunnskapen er nyttig når man gjennomfører en ingeniørfaglig bacheloroppgave, fordi en da kan si noe om konsekvenser med løsningene en foreslår.
   

   
    Til slutt er det å jobbe i gruppe med et prosjekt med en egen forretningsidé, eller en forretningsidé som allerede er beskrevet, en god læringsform, fordi en da blir nødt til å sette seg inn i de mulige økonomiske aspektene av å introdusere og etablere produktet i et marked. Dette krever at en ikke bare lærer, men også får erfaring med å bruke fagstoffet i boken.
   

   
    
    
    Oppbygging av boken
   

   
    Vi har valgt å strukturere boken i faglige bolker, og vi starter med begynnelsen, nemlig idéprosessen til noe som kan ende opp som en teknologivirksomhet.
    
     Innovasjon og entreprenørskap
    
    vil være det som kommer aller først, som opprinnelsen til alle virksomheter ligger en slik prosess til grunn. Vi starter dermed med å definere innovasjon, og ser på hvordan dette skiller seg fra entreprenørskap. Videre går vi dypere inn i forretningsplanen og ulike måter ny virksomhet kan finansieres på.
   

   
    Neste tema er
    
     organisasjon og ledelse
    
    av virksomheter, hvor vi tar for oss organisasjonsstrukturer, som handler om ulike måter en virksomhet kan struktureres, gjennom de sentrale begrepene arbeidsdeling og koordinering. Personalledelse handler om hvordan skape motivasjon hos ansatte, og hvilke verktøy man råder over innenfor personalledelse. Vi har deretter et kapittel om teamarbeid og et om prosjektarbeid. Begge disse områdene tar opp temaer dere raskt vil få bruk for i en arbeidssituasjon. Vi avslutter med et kapittel om den norske modellen, som bidrar til å løfte blikket ut over virksomheten og som beskriver og forklarer de spesielle forutsetningene vi har innenfor rammen av norsk arbeidsliv.
   

   
    Innenfor
    
     markedsføring
    
    står det å skape verdi for kundene sentralt. Denne delen av boken starter derfor med en gjennomgang av verdibegrepet, og setter deretter fokuset på hvordan ulike strategiske valg en tar innen markedsføringen, øker kundeverdien.
   

   
    En virksomhet eksisterer ikke i et vakuum. En trenger å kjenne til omgivelsene sine for å ta gode beslutninger, og videre i kapittelet presenteres derfor metoder for å analysere disse omgivelsene. Denne analysen ender opp med at en finner muligheter og trusler som en må ta hensyn til når en utarbeider en markedsstrategi. Det er også en fordel å kjenne kundene sine godt, det neste kapittelet tar for seg hvordan man kan hente inn data om både kunder og omgivelser; dette kalles markedsundersøkelser.
   

   
    Det siste og konkluderende kapittelet i markedsføringsdelen handler først om å dele markedet sitt inn i mindre grupper med felles kjennetegn; dette kalles markedssegmentering. Formålet med dette er å kunne spisse markedsstrategien sin mot dette segmentet. Når man deretter legger en markedsstrategi, går en gjennom det vi kaller de fire p-ene:
    
     produkt, pris, plass og promotering.
    
    Basert på resultater av analyser, og med det formålet å skape høyest mulig verdi for kundene i segmentet, tas beslutninger innen hver av disse fire elementene.
   

   
    I
    
     økonomidelen
    
    av boken er tre temaer sentrale. Først lærer du basisbegreper innenfor mikroøkonomi og markedsformer, fordi du skal kunne gjøre fornuftige evalueringer av kostnader og inntekter, og sette dette i sammenheng med kundene du retter deg mot, og den konkurransen som finnes på dine utvalgte markeder. Deretter har vi med et kapittel om basisbegreper innenfor regnskap, regnskapsanalyse og økonomistyring. Ulike regnskapstyper er her sentrale, og vi ser på hvordan de er bygd opp og hvordan de kan brukes av deg som leder for å forstå hva som skjer i virksomheten og hvor det eventuelt trengs korrigerende handling. Det siste kapittelet ser på investeringer og hvordan vi kan gjøre kvantitative og kvalitative vurderinger av hva vi kan få ut av ulike investeringer vi gjør i virksomheten.
   

   
    Boken avsluttes med to kapitler som er fremtredende i alt arbeid i en organisasjon. Kapittel 17 om teknologisk utvikling og innovasjon setter alt stoffet som er gjennomgått, i perspektiv. Kapittel 18 om digitalisering gir deg en forståelse av hva digitalisering er, og hvordan ulike typer digitalisering vil kunne ha forskjellig innvirkning på virksomheten. Videre ser vi på hvordan digitalisering kan forstås som en endringsprosess hvor menneskenes rolle er sentral, og vi utforsker et rammeverk for hvordan man kan dra nytte av digitalisering i praksis.
   

   
    Betydningen av kapittelet for deg som leder
   

   
    Teknologiledelse slik vi har definert det i dette kapittelet, består av en kombinasjon av ulike økonomi- og ledelsesfag. Vi har også definert det som et språkfag, som legger til rette for tverrfaglig samarbeid, spesielt med økonomer. Teknologiledelse skal hjelpe ledere og teknologer med å løfte blikket opp fra teknologien og ut på markedet, og på denne måten øke muligheten for at en oppfinnelse skal bli en innovasjon.

    Tarjei Alvær Heggernes, oppdatert av Ann Elida Eide
   

   
    
     
    
    
     
      	
       
        I dette kapittelet ser vi nærmere på begrepet innovasjon og hva det innebærer.
       

       
        Læringsmålene for kapittelet er:
       

       
        
         ▶
        
        Forstå betydningen av innovasjon.
       

       
        
         ▶
        
        Skille mellom radikale og inkrementelle innovasjoner.
       

       
        
         ▶
        
        Forstå opphavet til ideer.
       

       
        
         ▶
        
        Kunne forklare begrepene adopsjon og diffusjon i relasjon til innovasjoner.
       

      
     

    
   

   
    
    
    Innovasjon skaper verdi
   

   
    I 2018 rapporterte det norske næringslivet om nesten 73 milliarder i innovasjonsinvesteringer
    
    
    , og andel av foretakene som introduserte nye varer eller tjenester i perioden 2018–2020, var på hele 38 %.
    
     
      
       1
      
     
    
    Årsaken til denne satsingen er at de fleste er enige om at vi her til lands må omstille oss til en fremtid uten å være avhengig av petroleumsvirksomhet. Forskning viser at bedrifter som har et systematisk fokus på innovasjon og innovasjonssamarbeid over tid, lykkes langt bedre enn andre bedrifter (O’Reilly & Tushman, 2013). Statlige myndigheter spiller en sentral rolle for å stimulere til innovasjon gjennom institusjoner som SkatteFUNN, Norges forskningsråd og Innovasjon Norge.
   

   
    
    
    Definisjoner av innovasjon
   

   
    Det finnes mange definisjoner på
    
     innovasjon
    
    
     
     
    
    , men hovedessensen i mange av dem går på at innovasjon er en prosess hvor man gjør om en idé til et produkt, en prosess o.l. som implementeres i en organisasjon. En av de hyppigst brukte definisjonene finner vi i OECDs «Oslo manual» hvor begrepet defineres som
    
     implementering
    
    av
    
     nye
    
    eller
    
     vesentlig forbedrede
    
    produkter (varer eller tjenester), prosesser, markedsføringsmetoder eller nye organisatoriske metoder (OECD/Eurostat, 2005
    
     
      
       2
      
     
    
    ). Det er viktig å merke seg at innovasjon er noe annet enn en oppfinnelse. Mange innovasjoner er basert på oppfinnelser, men man må utvikle oppfinnelsen til et produkt eller en tjeneste som det fins betalende kunder for, for å kunne kalle det en innovasjon.
   

   
    
    
    Radikale og inkrementelle innovasjoner
   

   
    Innovasjoner kan ha ulike former, fra radikale og omveltende innovasjoner til små stegvise innovasjoner. En annen måte å definere en radikal innovasjon på er å omtale den som en svart svane
    
    
    (Taleb, 2010). Begrepet kommer fra at man helt frem til slutten av 1600-tallet trodde at det bare fantes hvite svaner i verden. Dette var basert på årevis av observasjoner i Vesten, og svart svane ble brukt som et uttrykk for en umulighet. Da en svart svane ble observert i Australia av en nederlandsk utforsker, ble uttrykket om den svarte svanen endret. Uttrykket ble i stedet brukt om omveltende hendelser som man ikke kan forutse. Men det hindrer ikke at man i etterpåklokskapens lys prøver å rasjonalisere dem. Dampmaskinen, dynamitt, bilen, radio, internett – alle disse produktene er eksempler på svarte svaner. Felles for disse innovasjonene er at personene bak dem ikke kunne forutse den store innvirkningen de ville få på livene våre. De færreste vil i dag for eksempel klare seg en arbeidsdag (og kanskje enda mindre en fridag) uten internett.
   

   
    En
    
     radikal innovasjon
    
    
     
     
    
    kjennetegnes ved at den skyver til side tidligere teknologiske løsninger, eller skaper en teknologisk løsning som ikke var mulig tidligere. Et eksempel på radikal innovasjon er
    
     tingenes internett (internet of things, IoT)
    
    
     
     
    
    . Kort forklart har nå utviklingen i sensor- og datateknologi gjort det mulig at mange små enheter kan ta imot, lagre og sende data. Dette kan gi uante muligheter i tiden fremover.
   

   
    Et annet eksempel er selvkjørende biler. Selv om det kan virke som bare en forbedring eller forandring av bilen, vil de selvkjørende bilene ikke bare kunne ha stor innvirkning for bilprodusenter, men også for kollektiv transport, drosjer, bilverksteder, kjøreskoler, fotgjengere, syklister m.m.
   

   
    Der radikale innovasjoner er store og banebrytende, er
    
     inkrementelle innovasjoner
    
    
     
     
    
    små og stegvise. Denne typen innovasjoner er mer vanlige, og består i å gjøre mindre forbedringer på eksisterende produkter. Noen av disse kan ha økonomiske konsekvenser, noen kan ha mer funksjonelle effekter, og andre igjen har mer kosmetiske effekter.
   

   
    Forskjellen mellom radikale og inkrementelle innovasjoner kan illustreres ved å se på kofferter og teknologiene som har blitt brukt i dem gjennom tidene. Teknologien har alltid vært den samme: Et lukket rom der man oppbevarer ting man vil ha med seg på reise. Ulike transportmetoder har stilt ulike krav til kofferter: Hestevogn, tog, båt og fly krever alle ulike ting med hensyn til materialvalg og størrelse. Den kanskje største innovasjonen innen kofferter var det Bernard Sadow som kom opp med tidlig på 70-tallet: Å putte hjul på kofferten.
    
     
      
       3
      
     
    
    Det er nok det nærmeste en har vært en radikal innovasjon i koffertteknologi. Hjulene var da under langsiden på kofferten i motsetning til under kortsiden som er mest vanlig i dag. Don Ku tok patent på å sette hjulene på kortsiden i 1994
    
     
      
       4
      
     
    
    , i tillegg til å legge på et forlengbart håndtak under kofferten. Dette ga kofferten bedre stabilitet. Det er stadig inkrementelle innovasjoner på kofferter. Patenttegningene
    
    
    gjengitt her illustrerer de to inkrementelle koffertinnovasj
    
    
    onene.
   

   
    
     [image: dekorativ illustrasjon]
    
   

   
    
     
     
     Figur 2.1
    
    Patent på koffert med hjul, 1972, og med hjul på kortsiden, 1994
   

   
    En type innovasjon som ofte blandes sammen med ren radikal innovasjon, er disruptiv innovasjon. Denne typen innovasjon kan imidlertid beskrives som et spesialtilfelle av radikal innovasjon, og der radikal innovasjon gjerne direkte dreier seg om teknologiske nyvinninger og innovasjoner, er disruptiv innovasjon mer fokusert mot mindre lukrative kundesegmenter som ikke prioriteres av de bedriftene som er markedsledere. Slike disruptive innovasjoner bringer med seg en ny type løsning, men de har et beskjedent tilbud som gjerne retter seg mot kundesegmenter med lavere betalingsvilje og som derfor medfører lavere marginer for oppstartsbedriften. Likevel, fordi dette kundesegmentet består av et stort antall kunder, vil disruptive innovasjoner kunne føre med seg en gradvis overtakelse av markedet. Et eksempel her er Airbnb, som ved å tilby enkel overnatting hos privatpersoner etter hvert har kunnet konkurrere med de største hotellkjedene i verden.
   

   
    
    
    Hvor kommer gode ideer fra?
   

   
    I boken
    
     Where Good Ideas Come From: The Natural History of Innovation
    
    (Johnson, 2011) spør forfatteren: Hvor kommer gode ideer fra? Finnes det noe felles for miljøet eller situasjonene ideer har oppstått i gjennom tidene? Mange liker å fortelle om aha-øyeblikket der de «fikk» ideen, om sitt eureka-øyeblikk, men som regel er det mange faktorer som leder frem til disse øyeblikkene.
   

   
    Evolusjonsteorien sier at evolusjon skjer ved at organismer utforsker
    
     nærliggende muligheter
    
    
     
     
    
    for utvikling, og at det er dette som gjør at de utvikler seg. Dette kan også sies om barns utvikling, de utforsker nærliggende muligheter og utvikler seg ved stadig å utvide feltet med muligheter. Ordtaket om å krype før en kan gå understreker dette, og Johnsen mener at ideer utvikler seg på samme måte.
   

   
    Figur 2.2 viser en skisse av en «Dynabook» for barn (Kay, 1972). Denne foreslåtte bærbare datamaskinen for barn har mange av de samme kjennetegnene som dagens bærbare datamaskiner og nettbrett har. Problemet i 1972 var at teknologien som trengtes for å realisere dette produktet, ikke eksisterte. Det fantes teknologi for å lage datamaskiner, IBM lanserte den bærbare datamaskinen 5100 i 1975. Problemet med Kays konsept var at maskinen veide 24 kg. Det fantes med andre ord ingen nærliggende, eller eksisterende, teknologiske muligheter for å lansere produktet på det tidspunktet. I dag er teknologien til stede for å lage slike pro
    
    
    dukter.
   

   
    
     [image: dekorativ illustrasjon]
    
   

   
    
     
     
     Figur 2.2
    
    I 1972 skrev Alan Kay en artikkel om «Dynabook», som skulle være en portabel datamaskin beregnet på barn. Vi ser at design og størrelse ligner på dagens nettbrett.
   

   
    Gode ideer bygger på de til enhver tid tilgjengelige delene. Johnsen mener at følgende momenter kan spille positivt inn på utvikling av ideer:
   

   
    
     Flytende nettverk
    
    
     
     
    
    : Ideer utvikles der gode tanker møtes. Selv om ideen blir tilskrevet en person, foregår mye av idéskapingen og bearbeidingen av ideer i settinger der man diskuterer fag med kollegaer, kunder og leverandører. Å være en del av et nettverk, fysisk eller virtuelt, er derfor avgjørende for at ideene får utvikle seg.
   

   
    
     Serendipitet
    
    
     
     
    
    : Dette merkelige ordet betyr tilfeldighet, og ideer basert på serendipitet kan for eksempel være tilfeldige oppdagelser i vitenskapen. En forutsetning for å kunne fange opp disse tilfeldighetene er et åpent sinn. Et eksempel på dette er da sveitseren George de Mestral gikk på tur med hunden sin, og frø fra borreplanten satte seg fast i pelsen på hunden hans. Han ble fascinert av fenomenet og studerte frøene under mikroskop, der han fikk øye på små kroker. Ut fra det prinsippet kom ideen om små bøyelige kroker og løkker som festeanordning. Denne måten å feste ting på kjenner vi i dag som borrelåsen.
   

   
    
     Den snikende magefølelsen
    
    
     
     
    
    : Ofte har ideer lang inkubasjonstid hos oppfinneren. Ved gjennomgang av Darwins notater fant man ut at han hadde alle delene til teorien sin om utvikling ved naturlig utvalg i lang tid før han satte det sammen til en teori. Slike lange svangerskap er oftest forstadiene til åpenbaringer. Adam Grant forteller i boken sin
    
     Originals: How Non-Conformists Move the World
    
    (2016) om hvordan kreative mennesker gjerne dypdykker ned i problemet og så tar en pause og lar hjernen jobbe i bakgrunnen mens de gjør andre ting, før plutselig en løsning dukker opp når man kanskje ikke forventer det.
   

   
    
     Feile
    
    
     
     
    
    : Mange gode ideer er resultat av feil. Alexander Fleming oppdaget penicillin ved et uhell da muggsoppen Penicillium notatum kom inn i en petriskål med stafylokokkbakterier. Soppen ødela kulturen – bakteriene døde. Flemming forsto at muggsoppen kunne bli et middel til bekjemping av sykdomsfrembringende bakterier.
   

   
    
     Eksaptasjon
    
    
     
     
    
    : Et begrep fra evolusjonsteori som betyr å endre bruk av noe som allerede eksisterer. Et eksempel innen innovasjon er Gutenberg-pressen som gjorde det mulig å trykke bøker, og dermed tilgjengeliggjøre dem for et langt større publikum enn hva bøker tidligere hadde vært, da de ble skrevet for hånd. Johann Gutenberg får ofte æren for å ha «funnet opp» moderne boktrykking, men han benyttet en teknikk som hadde vært brukt i hundrevis av år til å presse vin og olje, sammen med trykkbokstaver i metall, en teknologi oppfunnet av en kinesisk smed flere hundre år tidligere. Sammen med vanlig blekk som var viden kjent og brukt på det tidspunktet, satte han sammen, mer enn fant opp, en av innovasjonene som virkelig endret verden. Det samme gjelder for biomimikk
    
    
    (biomimicry), som betyr å la seg inspirere av naturen til å utvikle bærekraftige innovasjoner. Høyhastighetstogene
    
     Shinkansen
    
    i Japan var for eksempel opprinnelig plaget med høye smell da de kjørte ut av tunneler som følge av lydbølgemotstand. Inspirert av kroppsformen på isfuglen løste ingeniørene problemet som hadde plaget tett befolkede områder betydelig.

     Plattformer
    
    
     
     
    
    : En åpen innovasjonsplattform er et godt grunnlag for vekst og gode ideer. Et eksempel på dette er internett, som er bygget på åpne standarder for overføring av data, og åpne standarder for presentasjon av innhold på nettsider. Fra IT-verdenen kjenner vi begrepet API –
    
     application programming interface
    
    – som er et verktøy for å få tilgang til og jobbe med data fra en plattform. Man kan se betydelige forskjeller mellom åpne plattformer i forhold til lukkede. Ville internett vært det det er i dag dersom det var et lukket system som en leverandør kontrollerte? Tvilsomt. Det fins økonomiske argumenter for å lukke plattformer, men åpne plattformer legger best til rette for innovasjon.
   

   
    
    
    Adopsjon og diffusjon av innovasjoner
   

   
    Begrepet
    
     adopsjon
    
    kommer av det latinske ordet
    
     adoptare
    
    , og betyr direkte oversatt «å anta som sitt eget». Med adopsjon i denne sammenheng, dvs. adopsjon av innovasjon, menes altså prosessen der en går fra liten eller ingen kjennskap til en ny løsning frem til å trykke denne til brystet og bruke den repetitivt.
   

   
    Nært knyttet til adopsjon er
    
     diffusjon
    
    , som vi på godt norsk kan kalle spredning. Der adopsjon sier noe om ulike kundegrupper, og kjennetegn på dem, sier diffusjonen noe om egenskapene ved selve spredningen av produkter, innovasjoner og teknologier.
   

   
    
    
    Adopsjon
    
    
   

   
    Det har blitt forsket på hvordan et nytt produkt blir adoptert i markedet, og ut fra denne forskningen har det kommet modeller for hvordan prosessen foregår. Å ha kjennskap til hva det er som gjør at enkelte produkter blir adoptert eller ikke, kan gjøre arbeidet med å få egne produkter på markedet mer fokusert.
   

   
    Nesten all strategisk tenkning knyttet til innovasjonspreget markedsstrategi har sitt utspring i den teknologiske adopsjonslivssyklusen. Modellen ble utviklet på 1950-tallet som et resultat av forskning på hvordan samfunn reagerer på teknologisk diskontinuitet og radikale innovasjoner (Rogers, 2010). Modellen forklarer de ulike fasene et produkt går gjennom før det blir akseptert av hele markedet, og klassifiserer markedet i ulike grupper med hensyn til hvor lang tid det tar før de enkelte gruppene adopte
    
    
    rer et produkt.
   

   
    
     [image: dekorativ illustrasjon]
    
   

   
    
     
     
     Figur 2.3
    
    Den teknologiske adopsjons-livssykluskurven (Moore, 1991)
   

   
    Figuren viser fem ulike grupper kjøpere etter hvor raskt de adopterer
    
    
    nye løsninger og innovasjoner, hver enkelt av disse gruppene har sine særpreg en bør være klar over for å lykkes med kommersialiseringen. Det er viktig å nå frem til den tidlige majoriteten med produktet for at det skal ha en sjanse for lykkes på lang sikt. Under følger kjennetegn på de ulike gruppene.
   

   
    
    
    Innovatører
    
    
    – teknologientusiaster
   

   
    Innovatørene kjennetegnes av å være de som er opptatt av ny teknologi fordi de er overbevist om at den før eller senere vil gjøre livene våre bedre. Dette er ikke begrenset til teknologi, og kan også omhandle det å få tak i det aller nyeste på markedet, det være seg innen musikk, mote, biler eller verktøy. Innovatørene er dermed de aller første kundene for radikale innovasjoner, da de ønsker å utforske nye løsninger, og som regel har stor innflytelse på beslutningstakere rundt seg. Uansett om de trykker en ny løsning til brystet, eller vender den ryggen, vil mest sannsynlig de andre gruppene følge i deres fotspor. En måte å tilrettelegge for denne gruppen er å legge til funksjonalitet som gjør at teknologientusiastene blir interessert i produktet. Det er de nyttige og fungerende funksjonene som gjør at slike radikalt innovative produkter sprer seg fra innovatørene til de tidlige brukere – visjonærene.
   

   
    
    
    Tidlige brukere
    
    
    – visjonærer
   

   
    Denne gruppen ønsker å bruke innovasjonen til å bryte med fortiden og starte en helt ny fremtid. De forventer store fordeler siden de er så tidlig ute med å ta ny teknologi i bruk. Visjonærene ønsker å utnytte teknologien, og regnes for å være den første gruppen som hjelper til med å publisere ny teknologi. Denne gruppen kjennetegnes ved at de har størst påvirkningskraft av de ulike gruppene. Ulempen med denne typen adoptører er at de er mer kritiske enn innovatørene, de lar seg ikke blende på samme måten av produktfunksjoner, og stiller større krav til teknologien. Visjonærene ser for seg konkrete bruksområder for teknologien bak produktene for å skape sin egen fremtid.
   

   
    
    
    Tidlig majoritet
    
    
    – pragmatikere
   

   
    Pragmatikere er først og fremst opptatt av produkter og systemer som fungerer, og er i så måte mer opptatt av evolusjon enn revolusjon. De er nøytrale overfor ny teknologi, og adopterer først etter at løsninger har resultater og referanser å vise til. Et viktig punkt med medlemmer av denne gruppen er at når de først har tatt en kjøpsbeslutning, foretrekker de å kjøpe fra
    
     markedslederen
    
    . Årsaken til dette er antakelsen om at løsningen må være til å stole på siden så mange andre i markedet kjøper den. Når et produkt har kommet så langt som dette i adopsjonsprosessen, er kampen om markedsposisjoner fremtredende.
   

   
    
    
    Sen majoritet
    
    
    – konservative
   

   
    Den sene majoriteten kjennetegnes ved at medlemmene er pessimistiske med tanke på hvilke fordeler teknologien kan bringe med seg, men vil samtidig ikke føle seg forbigått av resten av verden. Disse utgjør en stor gruppe som kan bli kunder dersom de behandles pent. Det negative aspektet med dem er at de ofte er veldig prissensitive og krevende å selge til, men det er en stor gruppe som representerer en stor del av markedet. Stort sett bruker de produktene slik de får dem, og har ikke så store krav som visjonærer og tidlige brukere.
   

   
    
    
    Etternølerne
    
    
    – skeptikerne
   

   
    Skeptikerne er ofte sterkt bundet av tradisjoner, og er motstandere av forandringer. De aksepterer sjelden nye løsninger før de er utdaterte og nærmest blitt en del av hverdagslivet. Som figuren viser, utgjør denne gruppen en liten del av markedet, og oppfattes ikke som tidlige potensielle kunder da de i tillegg liker å kjempe mot nye trender. Når produktene er utdatert, er dette en liten og ofte lite attraktiv gruppe kunder.
   

   
    Til sammen utgjør disse gruppene den teknologiske adopsjonslivssyklusen. Kjennskapen til denne har vært grobunn for en rekke markedsføringsstrategier. Tanken var at en kan begynne med å så den nye løsningen hos teknologientusiastene, slik at disse videre kunne utdanne visjonærene, som følger med på innovatørene og venter på at teknologien skal bli moden før de adopterer den. Når visjonærene er fornøyde, gir de gode referanser til pragmatikerne. Dette er den kritiske fasen hvor en ved å
    
     sette standard
    
    eller bli
    
     markedsleder
    
    , ville kunne selge løsningen i stort volum. Og etter hvert som volumet blir større, vil prisen kunne reduseres, og dermed interessere de konservative.
   

   
    
    
    Diffusjon
    
    
   

   
    Vi har nå sett på de ulike kundegruppene man må gjennom for å få en radikal innovasjonsløsning adoptert på markedet. Prosessen med å spre et produkt eller en teknologi til disse gruppene kaller vi
    
     diffusjon
    
    . Videre skal vi se på hovedelementer som påvirker denne diffusjonsprosessen.
   

   
    
    
    De fire hovedelementene i diffusjon av ny teknologi
   

   
    Veien fra forskning til kommersialisering kan være både lang og kronglete. Rogers (2010) skisserer
    
     fire hovedelementer
    
    i diffusjon av ny teknologi. Det første er
    
     selve innovasjonen
    
    , deretter er det
    
     kommunikasjonskanalen
    
    innovasjonen spres gjennom, dernest er det
    
     tiden
    
    spredningen tar og til slutt det
    
     sosiale systemet
    
    som innovasjonen skal spres i. Vi går gjennom disse fire elementene i tur og orden under.
   

   
    Selve innovasjonen
    
    
   

   
    Adoptørene må anse innovasjonen som
    
     noe nytt
    
    for at man skal oppleve en utbredt spredning. De potensielle adoptørene vurderer innovasjonen ut fra flere kriterier. De vurderer den
    
     relative fordelen
    
    
     
     
    
    man kan oppnå ved å ta den i bruk, i forhold til eksisterende produkter. For eksempel, i 1973 veide den første prototypen av en bærbar mobiltelefon 1,1 kilo, hadde en taletid på 30 minutter og en ladetid på 10 timer. For de fleste var likevel den relative fordelen sammenlignet med fasttelefon stor.
    
     Kompatibiliteten med eksiterende systemer
    
    
     
     
    
    vurderes også. For eksempel var det for personer med store vinylplatesamlinger et argument
    
     mot
    
    å kjøpe CD-spillere at man ikke kunne spille vinylplater på CD-spillere.
   

   
    Produktets
    
     kompleksitet
    
    
     
     
    
    
    
    vil videre vurderes, og dersom produktet er vanskelig å bruke, hindrer dette spredningen. For eksempel har det lenge vært mulig for privatpersoner å benytte sosiale medier til å kommunisere med andre og fronte sine personlige profiler på internett. Før sosiale medier som Facebook, Instagram og Snapchat var man avhengig av å mestre programmering i HTML og kjenne til løsninger for å laste opp informasjon på en server for å opprette en slik profil, noe som gjorde at antall personlige profiler på internettet var sterkt begrenset. Sosiale medier har fjernet kompleksiteten ved å lage personlige profiler og betydelig økt mulighetene for å kunne kommunisere med andre brukere på nett.
   

   
    Spredning av innovasjoner avhenger også av om det er
    
     mulig å teste
    
    
     
     
    
    ut løsningen før kjøp. Løsninger som man bare må ta sjansen på at fungerer, har mindre sannsynlighet for å spres, enn de som kan testes. En annen egenskap som påvirker spredningen av en innovasjon, er om man ser potensial for å bruke den til en rekke ting den
    
     ikke var tiltenkt
    
    . For eksempel er en mobiltelefon i dag et svært anvendbart produkt som sammen med internettbaserte tjenester erstatter tradisjonelle TV-sendinger, musikkspillere og fotoapparat. I dag er det mange som velger å ikke kjøpe TV fordi de kan se alt innholdet de er interessert i, på mobil, nettbrett eller datamaskin.
   

   
    Den siste viktige egenskapen ved innovasjonen er om
    
     effekten
    
    
     
     
    
    
     kan observeres
    
    eller ikke. For eksempel kan effekten av å kommunisere med e-post i forhold til å sende brev lett observeres. Effekten av å skifte mellom vinyl og CD-plate var imidlertid, i alle fall lydmessig, vanskeligere å observere for de fleste. Men effekten av å ha det siste av nyvinninger plassert i stuen er lett å observere.
   

   
    Kommunikasjonskanalen
    
    
   

   
    Rogers vektlegger videre
    
     kommunikasjonskanalen
    
    hvor informasjon om den nye løsningen spres til adoptørene gjennom. Diffusjon skjer alltid mellom individer, og det er en forutsetning at det fins kommunikasjon mellom dem for at spredningen skal skje. Ifølge Rogers oppstår en mer effektiv kommunikasjon når to eller flere individer er homogene, m.a.o. ganske like. Derfor skjer diffusjonen lettere innen etablerte miljøer. Det største problemet i spredningen av innovasjoner er dersom individer er svært ulike. Det kan derfor være lurt å satse på kommunikasjonskanaler som når inn til ulike miljøer.
   

   
    Tidsaspektet
    
    
   

   
    Det tredje momentet er
    
     tidsaspektet
    
    , hvor lang tid innovasjonsbeslutningsprosessen tar, og hvor lang tid det tar før innovasjonen er adoptert. Dersom tiden det tar å få løsningen fra skrivebordet og ut til markedet er for lang, vil en ofte oppleve at det som en gang på skrivebordet var en god løsning, nå er fullstendig utdatert. Dette ser man til stadighet eksempler på innen høyteknologibransjen. Samtidig ser man ofte at innovasjoner bruker lang tid til markedet, enten fordi teknologien eller markedet, eller begge deler, ikke er klare ennå.
   

   
    Diffusjonsprosessen
    
    
    er for adoptøren en femstegs prosess.
   

   
    	
     Det første steget er at den potensielle adoptøren får
     
      kunnskap
     
     om innovasjonen. På dette tidspunktet er han eller hun hverken interessert eller uinteressert i innovasjonen.
    

    	
     På det andre steget skjer en
     
      overbevisning
     
     for eller mot innovasjonen. Her søkes det aktivt informasjon om innovasjonen, som kan lede til at adoptøren blir overbevist.
    

    	
     Det tredje steget er
     
      beslutningstaking
     
     . Det gjøres ofte svært individuelle vurderinger i denne fasen, noe som kan medføre at det er vanskelig å generalisere hva som avgjør om beslutningen svinger den ene eller den andre veien. Like fullt bør bedrifter prøve å påvirke, slik at måten bedriften har valgt å utforme og kommunisere om produktet på, fører til at det blir akseptert.
    

    	
     Det fjerde steget er
     
      implementering
     
     , og det er her, gjennom bruk av teknologien eller produktet, at brukeren bestemmer seg for om hen vil fortsette bruken eller ikke.
    

    	
     Dersom produktet eller teknologien adopteres, er det siste og femte steget
     
      bekreftelse
     
     på adopsjonen. Det betyr at innovasjonen nå er en del av adoptørens hverdag.
    

   

   
    La oss bruke en mobilapp som et eksempel på diffusjonsprosessen. Hver dag lastes det ned millioner av slike apper. Mange av dem er gratis, og flere av de som ikke er det, kan lastes ned for en lav pris. På denne måten koster det brukerne svært lite å laste dem ned til sin mobil. Imidlertid, før nedlasting må brukerne få kunnskap om appen. For en app er implementeringsfasen
    
    
    svært kritisk, dette fordi anskaffelsen krever liten innsats, og derfor er heller ikke tapet for brukerne så stort om man ikke tar i bruk appen. Se statistikk
    
    
    en for apper i diagrammet under.
   

   
    
     [image: dekorativ illustrasjon]
    
   

   
    
     
     
     Figur 2.4
    
    Andel aktive brukere av apper etter tid etter installasjon
    
     
      
       6
      
     
    
   

   
    Vi ser her at 80 % av brukerne av en app slutter å bruke den etter en uke, og at etter 90 dager faller hele 95 % av brukerne av. Dette forteller oss at akkurat for denne typen produkter er implementeringsfasen kritisk. Dersom implementeringen hadde krevd en større investering hos kunden, ville informasjonsfasen vært mer kritisk. Hovedfokuset ville da blitt å overtale kundene til å prøve produktet. Av dette kan vi lære at det er viktig å vurdere en ny teknologi eller et nytt produkt ut fra egenskaper ved produktet og stegene i diffusjonsprosessen.
   

   
    Det sosiale systemet
    
    
   

   
    Det siste punktet Rogers vektlegger som er avgjørende for kommersiell suksess, er det
    
     sosiale systemet
    
    en arbeider inn mot, og hvordan dette systemet ser på innovasjon og den type løsning man har å komme med. Det sosiale systemet er å regne som selve
    
     settingen eller konteksten
    
    for diffusjonen, og må derfor omhandles med stor aktsomhet.
   

   
    Et eksempel på feilet teknologidiffusjon kan illustrere dette. I et forsøk på å forbedre helsen i en landsby i Peru blir teknologien å koke vann for å fjerne bakterier forsøkt spredd blant beboerne. Teknologien ble ikke adoptert fordi man ikke klarte å overbevise innbyggerne. De kjente ikke til, og trodde heller ikke på, sammenhengen mellom skittent vann og bakterier. De likte ikke smaken av kokt vann, og trodde at kokt vann bare var for syke mennesker, og ikke friske. De som kommuniserte disse fordelene, var utenforstående, og hadde av den grunn ikke troverdighet. Et annet problem var at man ved å tro på påstandene til de utenforstående kunne miste sin egen troverdighet og status innen landsbyen. Alle disse elementene gjorde at det var vanskelig å få innbyggerne i landsbyen til å koke vann for å hindre sykdom.
   

   
    Adopsjon kan skje på ulike måter. Man har
    
     valgfri adopsjon
    
    
     
     
     
     
    
    , der adoptøren på egen hånd velger å adoptere innovasjonen. I eksemplet over ser vi at valgfri adopsjon ikke var et alternativ ettersom det medførte sosial straff for de som adopterte produktet på egen hånd uten at dette var sosialt akseptert i landsbyen.
   

   
    
     Kollektiv adopsjon
    
    
     
     
     
     
    
    betyr at flere i en gruppe adopterer innovasjonen. Dette kan skje ved at man i gruppen blir enige seg imellom om å adoptere teknologien, eller at man følger opinionsledere som tar beslutningen for gruppen. I eksemplet over ser vi at helsearbeiderne som prøvde å få landsbyboerne til å koke vannet sitt, ikke hadde troverdighet, og dermed ikke kunne sette i gang en kollektiv adopsjon av teknologien. I landsbyen var det to opinionsledere som kunne påvirket adopsjonen: lederen i landsbyen, og medisinmannen, en av de landsbyboerne som hadde en sterk posisjon innen helbredelse av sykdommer basert på lokale medisintradisjoner i motsetning til vestlig medisin, som var det de utenforstående helsearbeiderne representerte. Det kan hende at medisinmannen følte at hans posisjon var truet, og han derfor motarbeidet koking av vann som helsebringende tiltak.
   

   
    Til slutt har vi
    
     autoritær adopsjon
    
    
     
     
     
     
    
    der man er tvunget til å adoptere innovasjonen. Lederen i landsbyen kunne for eksempel påbudt alle å koke vannet før de drakk det. Et annet eksempel på tvungen adopsjon er bompengebrikken, som man må ha for å kjøre gjennom bompengestasjoner rundt om i landet.
   

   
    Viktigheten av dette kapittelet for deg som leder
   

   
    Som leder er det viktig å forstå hva en innovasjon er og hvordan den oppstår. Når du som leder er med på å utvikle innovasjoner til produkter som skal selges, er det viktig å ha grunnleggende forståelse av hvordan nyvinninger sprer seg og tas opp i markedet. Vi har i dette kapittelet vist generelle modeller som kan brukes i de aller fleste situasjoner der nye produkter eller tjenester skal introduseres i et marked.

       https://www.ssb.no/teknologi-og-innovasjon/statistikker/innov

       https://www.oecd.org/science/oslo-manual-2018-9789264304604-en.htm

       http://www.google.com/patents/US3653474

       https://patents.google.com/patent/US5291976A/en?inventor=Don+Ku&oq=Don+Ku

       https://asknature.org/innovation/high-speed-train-inspired-by-the-kingfisher/

       http://andrewchen.co/new-data-shows-why-losing-80-of-your-mobile-users-is-normal-and-that-the-best-apps-do-much-better/

